SL Uradni list Evropske unije C 168/22

Sporočilo Komisije, objavljeno v skladu s členom 27(4) Uredbe Sveta (ES) št. 1/2003 v zadevi AT.39398 – VISA MIF

(Besedilo velja za EGP)

2013/C 168/07

1. UVOD

1. Kadar namerava Komisija sprejeti sklep, ki zahteva odpravo kršitve, in se zadevne stranke zavežejo, da bodo upoštevale pomisleke, ki jih je v predhodni oceni izrazila Komisija, lahko v skladu s členom 9 Uredbe Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (1) Komisija odloči, da postanejo navedene zaveze za podjetja zavezujoče. Tak sklep se lahko sprejme za omejeno obdobje z ugotovitvijo, da Komisija nima več razlogov za ukrepanje. Komisija v skladu s členom 27(4) navedene uredbe objavi kratek povzetek zadeve in glavno vsebino zavez. Zainteresirane strani lahko svoje pripombe predložijo v roku, ki ga določi Komisija.

2. POVZETEK ZADEVE

2. Komisija je 3. aprila 2009 sprejela obvestilo o nasprotovanju zoper družbe Visa Europe Limited („Visa Europe“), Visa Inc. in Visa International Services Association.

3. V obvestilu o nasprotovanju je pojasnjeno predhodno stališče Komisije, da so družbe Visa Europe, Visa Inc. in Visa International Services Association z določanjem večstranskih medbančnih provizij za čezmejne transakcije in nekatere transakcije na domačih prodajnih mestih, opravljene s potrošniškimi plačilnimi karticami VISA, VISA Electron in V PAY znotraj EGP, kršile člen 101 PDEU in člen 53 Sporazuma EGP.

4. Medbančne provizije dejansko plača banka trgovca (v nadaljnjem besedilu: pridobitelj) banki imetnika kartice (v nadaljnjem besedilu: izdajatelj) za vsako transakcijo s plačilno kartico na prodajnem mestu. Kadar imetnik kartice pri nakupu blaga ali storitev od trgovca uporabi plačilno kartico, trgovec dejansko plača provizijo pridobitelju. Pridobitelj obdrži del te provizije (marža pridobitelja), ostalo pa pripada izdajatelju (večstranska medbančna provizija) in upravljavcu sheme (v tem primeru družbama Visa in Visa Inc.). V praksi je velik del provizije, ki se zaračunava trgovcu, določen z večstransko medbančno provizijo.

5. V obvestilu o nasprotovanju je izraženo predhodno stališče, da sta cilj in učinek večstranskih medbančnih provizij znatno omejevanje konkurence na trgih pridobiteljev v škodo trgovcev in posredno njihovih strank. Zdi se, da so večstranske medbančne provizije z uvedbo pomembnega stroškovnega dejavnika, ki je skupen vsem pridobiteljem, umetno zvišale osnovo, na kateri pridobitelji določajo provizije, ki se zaračunavajo trgovcem. Po predhodnem mnenju Komisije večstranske medbančne provizije niso objektivno potrebne. Omejevalni učinek na trgih pridobiteljev je še dodatno okrepljen z učinkom večstranskih medbančnih provizij na trgih omrežij in izdajateljev kot tudi z drugimi omrežnimi pravili in praksami (pravilo spoštovanja vseh kartic, pravilo o nediskriminaciji in praksa poenotenja provizij). Nadalje obvestilo o nasprotovanju navaja predhodno mnenje Komisije, da večstranske medbančne provizije ne izpolnjujejo zahtev za odobritev izjeme v skladu s členom 101(3) PDEU, pri kateri gre za ustvarjanje učinkovitosti, pri čemer se potrošnikom zagotavlja pravičen delež doseženih koristi.

6. Komisija je 8. decembra 2010 v skladu s členom 9 Uredbe št. 1/2003 sprejela sklep (v nadaljnjem besedilu: sklep o zavezah). Ta za obdobje štirih let pravno zavezuje družbo Visa Europe, da izpolni zaveze in (i) zniža povprečne ponderirane medbančne provizije za transakcije s potrošniškimi debetnimi karticami, ki so predmet postopka, na 0,20 % in (ii) vzdržuje in/ali uvede številne spremembe pravil svojega omrežja (v nadaljnjem besedilu: ukrepi za povečanje preglednosti).

7. Zaveze pa niso zajemale večstranskih medbančnih provizij za potrošniške kreditne kartice, zato je Komisija 31. julija 2012 v zvezi s tem izdala dodatno obvestilo o nasprotovanju. Dodatno obvestilo o nasprotovanju, ki je predhodna ocena v smislu člena 9(1) Uredbe (ES) št. 1/2003, razširja obvestilo o nasprotovanju in odraža spremembe glede področja uporabe postopka, saj velja le za večstranske medbančne provizije za potrošniške kreditne kartice. Prav tako razširja področje uporabe postopka na neposredno uporabo medregionalnih (ali mednarodnih) večstranskih medbančnih provizij za trgovce iz EGP in opredeljuje možno kršitev pravil družbe Visa Europe glede čezmejnega pridobivanja.

8. V skladu s tem postopek zdaj zajema (opisano samo v skrajšani obliki): — večstranske medbančne provizije znotraj regije, ki jih je določila družba Visa Europe za transakcije s kreditnimi karticami in se neposredno uporabljajo za čezmejne transakcije ali privzeto za domače transakcije (2), — večstranske medbančne provizije, ki jih je družba Visa Europe določila za posamezne države (3), — možno privzeto uporabo medregionalnih večstranskih medbančnih provizij, ker ustreznih medbančnih provizij ni, in njihovo neposredno uporabo za transakcije s karticami, izdanimi zunaj EGP, pri trgovcih iz EGP (4), — pravila, ki se nanašajo na čezmejne pridobitve kot na omejevanje konkurence.

9. Postopek obravnava pravila omrežja družbe Visa Europe v zvezi z večstranskimi medbančnimi provizijami, ki so že vključene v obvestilo o nasprotovanju, in sicer pravilo o spoštovanju vseh kartic, pravilo o nediskriminaciji in splošno razširjena praksa poenotenja provizij, ki se zaračunavajo trgovcem. Ta pravila se ne ocenjujejo kot morebitne kršitve samih pravil o konkurenci, temveč glede na njihovo zmožnost krepitve omejevalnega učinka večstranskih medbančnih provizij.

10. Dodatno obvestilo o nasprotovanju je bilo 24. aprila 2013 poslano tudi družbam Visa Inc. in Visa International Service Association.

3. GLAVNA VSEBINA PONUJENIH ZAVEZ

11. Družba Visa Europe se kot ena izmed strank v postopku ne strinja s predhodno oceno Komisije. Kljub temu se je v skladu s členom 9 Uredbe (ES) št. 1/2003 zavezala, da bo odpravila pomisleke Komisije glede konkurence. Zaveze so na kratko povzete v nadaljevanju, v celoti pa so v angleškem jeziku objavljene na spletišču Generalnega direktorata za konkurenco na naslednjem naslovu: http://ec.europa.eu/competition/index_en.html

12. Družba Visa Europe se zavezuje, da bo v dveh mesecih po uradnem obvestilu družbi Visa Europe o sklepu o zavezah znižala povprečne letne ponderirane večstranske medbančne provizije znotraj EGP, ki se uporabljajo za transakcije s potrošniškimi kreditnimi karticami, na 0,3 %.

13. Znižanje bo ločeno veljalo tudi v vseh državah EGP, v katerih družba Visa Europe neposredno določa posebne večstranske medbančne provizije za domače transakcije s potrošniškimi kreditnimi karticami, in v tistih državah EGP, kjer se za domače transakcije s kreditnimi karticami uporabljajo večstranske medbančne provizije za transakcije znotraj EGP, ker drugih večstranskih medbančnih provizij ni.

14. Družba Visa Europe se tudi zavezuje, da bo od 1. januarja 2015: — znižanje večstranskih medbančnih provizij za kreditne kartice na 0,3 % veljalo tudi za vse večstranske medbančne provizije, ki jih družba Visa Europe določa za transakcije pri trgovcih znotraj EGP s potrošniškimi kreditnimi karticami Visa, izdanimi v državah zunaj EGP, ki spadajo v območje družbe Visa Europe (5), — znižanje večstranskih medbančnih provizij na 0,2 % za debetne kartice veljalo tudi za vse večstranske medbančne provizije, ki jih družba Visa Europe določa za transakcije pri trgovcih znotraj EGP s potrošniškimi debetnimi karticami Visa, izdanimi v državah zunaj EGP, ki spadajo v območje družbe Visa Europe.

15. Družba Visa Europe se zavezuje, da bodo od 1. januarja 2015 veljala nova pravila glede čezmejnega pridobivanja, ki bodo čezmejnim pridobiteljem omogočala, da ponudijo domačo debetno večstransko medbančno provizijo ali domačo kreditno medbančno provizijo, ki se bosta uporabljali glede na lokacijo trgovca, ali 0,2-odstotno večstransko medbančno provizijo za transakcije s potrošniškimi debetnimi karticami in 0,3-odstotno večstransko medbančno provizijo za transakcije s potrošniškimi kreditnimi karticami, v skladu z nekaterimi pogoji.

16. Družba Visa Europe se zavezuje, da bo še naprej izvajala ukrepe za povečanje preglednosti, še zlasti: — da bo uvedla pravilo, ki od pridobiteljev zahteva, da trgovcem kot administrativno provizijo ponudijo provizijo za trgovce, ki se bo zaračunavala na osnovi „večstranska medbančna provizija plus plus“ (z drugimi besedami morajo pridobitelji, če se to zahteva, v pogodbah in računih jasno razčleniti provizijo za trgovce na tri komponente, in sicer na večstransko medbančno provizijo, na vse druge provizije, ki se uporabljajo za plačilni sistem, in na provizijo pridobitelja). Družba Visa Europe bo od pridobiteljev zahtevala, da to pravilo uvedejo v 12 mesecih od uradnega obvestila družbi Visa Europe o sklepu o zavezah za vse nove sporazume in v 18 mesecih za obstoječe pogodbe, — da bo uvedla poenostavljeno strukturo večstranskih medbančnih provizij za večstranske medbančne provizije, ki jih določa družba Visa Europe, da bi omogočila znižanje števila kategorij provizij za vsaj 25 % in s tem povečala preglednost ter omogočila primerjavo med provizijami.

17. Družba Visa Europe imenuje pooblaščenca za spremljanje izpolnjevanja zavez družbe Visa Europe. Komisija lahko pred imenovanjem potrdi ali zavrne imenovanje predlaganega pooblaščenca.

18. Zaveze bodo veljale štiri leta od datuma uradnega obvestila družbi Visa Europe o sklepu o zavezah.

19. Te zaveze veljajo le za družbo Visa Europe. Trenutna protimonopolna preiskava (točka 7 zgoraj) glede družb Visa Inc. in Visa International Services Association ostaja odprta do nove ocene Komisije, ki bo po možnosti vključevala pripombe k temu obvestilu.

4. POZIV K PREDLOŽITVI PRIPOMB

20. Komisija namerava na podlagi preverjanja trga sprejeti sklep v skladu s členom 9(1) Uredbe št. 1/2003, na podlagi katerega bodo zgoraj navedene zaveze, objavljene na spletišču Generalnega direktorata za konkurenco, postale zavezujoče.

21. Komisija v skladu s členom 27(4) Uredbe št. 1/2003 poziva zainteresirane tretje osebe, naj k predlaganim zavezam predložijo svoje pripombe. Komisija mora te pripombe prejeti najpozneje v enem mesecu od objave tega obvestila. Poleg tega Komisija poziva zainteresirane tretje osebe, naj predložijo nezaupno različico svojih pripomb, v kateri naj izbrišejo vse informacije, ki so po njihovem mnenju poslovne skrivnosti, in druge zaupne informacije ter jih po potrebi nadomestijo z nezaupnim povzetkom ali oznako „poslovne skrivnosti“ oziroma „zaupno“.

22. Če je mogoče, je treba odgovore in pripombe ustrezno utemeljiti ter navesti ustrezna dejstva. Če se vam kateri koli del predlaganih zavez zdi sporen, ste vabljeni, da predlagate morebitno rešitev.

23. Pripombe z navedbo sklicne številke AT.39398 VISA MIF lahko pošljete Komisiji po elektronski pošti (COMP-GREFFE-ANTITRUST@ec.europa.eu), po telefaksu (št. telefaksa: +32 22950128) ali po pošti na naslednji naslov: European Commission Directorate-General for Competition Antitrust Registry 1049 Bruxelles/Brussel BELGIQUE/BELGIË

(1) UL L 1, 4.1.2003, str. 1. Člena 81 in 82 Pogodbe ES sta 1. decembra 2009 postala člena 101 in 102 PDEU. Določbe novih členov so vsebinsko povsem enake prejšnjima členoma. V tem obvestilu je treba sklicevanje na člena 101 in 102 PDEU razumeti kot sklicevanje na člena 81 in 82 Pogodbe ES, kadar je to ustrezno.

(2) Trenutno v Latviji.

(3) Trenutno v Belgiji, na Irskem, na Islandiji, v Italiji, v Luksemburgu, na Madžarskem, na Malti, na Nizozemskem in na Švedskem, ker drugih medbančnih provizij ni.

(4) V zavezah so poimenovane kot mednarodne večstranske medbančne provizije in večstranske medbančne provizije, ki se uporabljajo znotraj območja Visa Europe in zunaj EGP.

(5) Območje družbe Visa Europe obsega EGP, Andoro, Ferske otoke, Grenlandijo, Izrael, Monako, San Marino, otoke Svalbard in Jan Mayen, Švico, Turčijo in Vatikan.